ธุรกิจอาหารใกล้หมดอายุ กำลังโตระเบิดในจีน
ทำไมชาวจีนโดยเฉพาะกลุ่มวัยรุ่น ถึงนิยมบริโภคอาหารใกล้หมดอายุ ? ลงทุนแมนจะเล่าให้ฟัง
17 พ.ค. 2565

ธุรกิจอาหารใกล้หมดอายุ กำลังโตระเบิดในจีน /โดย ลงทุนแมน
หลายคนอาจไม่ชอบซื้อของใกล้หมดอายุ 
โดยเฉพาะของกิน เพราะเกรงว่า ถ้าเรากินอาหารใกล้หมดอายุเข้าไป อาจส่งผลเสียต่อร่างกาย
แต่จริง ๆ แล้ว อาหารใกล้หมดอายุ คนยังสามารถกินได้ และยังมีสภาพดีอยู่ เพียงแต่คนที่ซื้อไปต้องรีบบริโภคเท่านั้น
ซึ่งรู้ไหมว่าในประเทศจีน อุตสาหกรรมอาหารใกล้หมดอายุ กำลังโตระเบิด
โดยในอีก 3 ปีข้างหน้า คาดการณ์ว่า อุตสาหกรรมอาหารใกล้หมดอายุในจีน จะเติบโตจนมีมูลค่าสูงถึง 1,400,000 ล้านบาท
ถึงขนาดมีประโยคยอดฮิตที่กลุ่มวัยรุ่นชาวจีนมักชอบพูดกันว่า 
“I love near-expired food” หรือ “ฉันรักอาหารใกล้หมดอายุ”
แล้วทำไมชาวจีนโดยเฉพาะกลุ่มวัยรุ่น ถึงนิยมบริโภคอาหารใกล้หมดอายุ ?
ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 2 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
เรื่องนี้มีสาเหตุสำคัญมาจาก 2 เรื่อง
- เรื่องแรก คือ ราคาสินค้าของอาหารที่ใกล้หมดอายุ มักขายต่ำกว่าราคาปกติอย่างมาก รวมทั้งมีบริการส่งให้แก่ลูกค้าอย่างรวดเร็ว
เช่น ขนมทานเล่น บะหมี่กึ่งสำเร็จรูป และช็อกโกแลต มีราคาลดลงกว่า 50% จากราคาปกติ จนทำให้ดึงดูดผู้บริโภคให้หันมาสนใจในอาหารเหล่านี้
นอกจากนี้ วิกฤติโควิด 19 ทำให้ในช่วงที่ผ่านมา โดยเฉพาะปี 2020 อาหารจำนวนมากไม่สามารถขายได้ ทำให้สินค้าหลายอย่างค้างสต็อก
พอเรื่องเป็นแบบนี้ ผู้ประกอบการจึงใช้โอกาสนี้ ในการพัฒนาระบบแพลตฟอร์มอีคอมเมิร์ซ สำหรับสั่งสินค้าเหล่านี้
รวมทั้งให้บริการขนส่งสินค้าหมดอายุแบบเร่งด่วน 
เพื่อให้สินค้าถึงมือผู้บริโภคได้รวดเร็วขึ้น จนสร้างความพึงพอใจให้กับผู้บริโภคจำนวนไม่น้อย
อย่างกรณี แพลตฟอร์ม Taobao ของ Alibaba Group ซึ่งเป็นแพลตฟอร์มขายสินค้าออนไลน์ที่ใหญ่ที่สุดในเอเชียแปซิฟิก ก็มีร้านค้าที่จำหน่ายสินค้าใกล้หมดอายุ มากกว่า 10,000 ร้าน
สถิติในปี 2020 มีผู้ซื้อสินค้าใกล้หมดอายุบน Taobao มากกว่า 2 ล้านคน
และที่น่าสนใจก็คือ ในจำนวนลูกค้าดังกล่าวนั้น ผู้บริโภคส่วนใหญ่คือ คนจีนรุ่นใหม่
โดยเป็นนักศึกษาและวัยเริ่มทำงานที่เกิดในทศวรรษ 1990s ซึ่งจำนวนไม่น้อย ต้องประสบกับปัญหาเรื่องความกดดันด้านการเงิน
ทำให้คนกลุ่มนี้ต้องมองหาสินค้าราคาถูก มีคุณภาพ และที่สำคัญสามารถตอบสนองความต้องการพื้นฐาน ซึ่งอาหารใกล้หมดอายุ คือหนึ่งในทางออกของเรื่องนี้
นอกจากนี้ ในประเทศจีนนั้น บริษัทที่เข้ามาชิงส่วนแบ่งในตลาดอาหารใกล้หมดอายุ มีจำนวนเพิ่มขึ้นอย่างมาก
โดยมีบริษัทที่จดทะเบียนใหม่ ในธุรกิจขายสินค้าใกล้หมดอายุ เพิ่มจากจำนวน 12 บริษัท ในปี 2020 เป็น 68 บริษัท ในปี 2021
อย่างกรณีของ HotMaxx ร้านค้าขายของชำชื่อดังของจีน ที่บุกตลาดอาหารใกล้หมดอายุ
มีร้านค้าสาขาเป็นจำนวนมากตามเมืองใหญ่หลายเมือง อย่างในเซี่ยงไฮ้ มีสาขามากกว่า 50 แห่ง
ขณะที่ทั่วประเทศ มีสาขารวมกันกว่า 200 แห่ง และกำลังเติบโตอย่างรวดเร็ว
- เรื่องที่สอง คือ รัฐบาลจีนพยายามกระตุ้นให้คนหันมาใส่ใจ เรื่องลดการสร้างขยะ และการลดอาหารเหลือทิ้ง
จึงมีการออกกฎหมาย ว่าด้วยการกำจัดเศษอาหาร ซึ่งมีผลบังคับใช้ไปตั้งแต่ปี 2021
รู้ไหมว่า ในแต่ละปีนั้น มีเศษอาหารคิดเป็นน้ำหนักกว่า 18 ล้านตัน ที่ต้องถูกทิ้งไปในประเทศจีน
ซึ่งจำนวนอาหารที่เหลือทิ้งนี้ ถ้านำมาจัดการแจกจ่ายให้ดีก่อนจะหมดอายุ คาดว่าจะสามารถนำไปเลี้ยงคนได้หลายสิบล้านคนต่อปี เลยทีเดียว
รัฐบาลจีนยังมีการรณรงค์การกินอาหารให้หมดจาน เพื่อลดขยะอาหารและสร้างการบริโภคที่ยั่งยืน โดยมีแคมเปญชื่อว่า “Operation Clean Plate”
นอกจากนี้ ก็มีบล็อกเกอร์ชาวจีนที่มีชื่อเสียงบางคน มีการทำคลิปและเสนอเนื้อหา เกี่ยวกับการไปซื้อของที่ซูเปอร์มาร์เก็ตที่มีของใกล้หมดอายุขาย โดยได้ของมาเต็มรถเข็นในราคาเพียงไม่กี่หยวน
ขณะที่ก็มีแพทย์ชาวจีนออกมากล่าวเพิ่มเติมว่า
หากอาหารยังไม่หมดอายุหรือเน่าเสียจริง ๆ ก็ยังสามารถกินได้ และยังมีสารอาหารครบถ้วน
พอเรื่องเป็นแบบนี้ จึงทำให้ชาวจีนจำนวนไม่น้อย โดยเฉพาะกลุ่มวัยรุ่นนั้น ตื่นตัวด้านสิ่งแวดล้อม และหันมาใส่ใจต่อสิ่งแวดล้อม ด้วยการเลือกซื้ออาหารใกล้หมดอายุมากขึ้น
ทำให้ในปัจจุบัน มูลค่าตลาดอุตสาหกรรมอาหารใกล้หมดอายุของจีนนั้นอยู่ที่ 170,000 ล้านบาท ในปี 2021
และภายในปี 2025 มีการคาดการณ์ว่า อุตสาหกรรมดังกล่าวจะเติบโตจนมีมูลค่าสูงถึง 1,400,000 ล้านบาท 
หรือคิดเป็น 8 เท่า ของปี 2021 เลยทีเดียว
เรื่องนี้ถือเป็นกรณีศึกษาที่น่าสนใจ 
และน่าติดตามว่าอุตสาหกรรมนี้ในจีน จะเติบโตมากน้อยแค่ไหนในอนาคต..
╔═══════════╗
หนังสือ BRANDING THE NATION หนังสือที่เล่าถึงการสร้างแบรนด์ของแต่ละประเทศที่ทำให้ แต่ละประเทศเป็นแบบทุกวันนี้
เช่น ทำไมเยอรมนีเป็นประเทศแห่งรถยนต์ ทำไมฝรั่งเศสเป็นประเทศแห่งแบรนด์หรู
สั่งซื้อเลยที่
Lazada : 
Shopee : 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
TikTok - 
Spotify - 
Apple Podcasts - 
Soundcloud - 
References:
-
-
-
-
-
-
-